P6_TA(2005)0051

Človekove pravice (Ženeva, 14. marec do 22. april 2005)

Resolucija Evropskega parlamenta o pravicah, prednostnih nalogah in priporočilih EU za 61. zasedanje Komisije ZN za človekove pravice v Ženevi ( 14. marec do 22. april 2005)

Evropski parlament,

- ob upoštevanju 61. zasedanja Komisije ZN za človekove pravice (UNCHR), ki bo potekalo v Ženevi od 14. marca do 22. aprila 2005,

- ob upoštevanju Pogodbe EU in njenih določb o človekovih pravicah,

- ob upoštevanju členov I-3(3) in III-292 Pogodbe o Ustavi za Evropo,

- ob upoštevanju Listine o temeljnih pravicah Evropske unije,

- ob upoštevanju sporočila Komisije Svetu in Evropskemu parlamentu o vlogi Evropske unije pri spodbujanju človekovih pravic in demokratizacije v tretjih državah (KOM(2001)0252) in svoje resolucije o tem sporočilu z dne 25. aprila 2002 [1],

- ob upoštevanju svoje resolucije z dne 22. aprila 2004 o človekovih pravicah po svetu v letu 2003 in politiki Evropske unije na področju človekovih pravic [2],

- ob upoštevanju svojih predhodnih resolucij o Komisiji ZN o človekovih pravicah od leta 1996,

- ob upoštevanju svoje resolucije z dne 29. januarja 2004 o odnosih med Evropsko unijo in Združenimi narodi [3],

- ob upoštevanju člena 103(2) svojega Poslovnika,

A. ker mora med osrednje cilje Evropske unije tudi v prihodnje šteti ohranjanje univerzalnosti, neločljivosti, medsebojne povezljivosti in soodvisnosti človekovih pravic, vključno s civilnimi, političnimi, gospodarskimi, socialnimi in kulturnimi pravicami ter tako imenovanimi človekovimi pravicami tretje generacije, kot je pravica do razvoja, miru in zdravega okolja,

B. ker je spoštovanje človekovih pravic ključno za doseganje ciljev trajnostnega razvoja ob spoštovanju človekovih pravic in okolja,

C. ker varstvo in pospeševanje človekovih in temeljnih pravic spadata med najbolj temeljna načela Unije,

D. ker so spodbujanje in zaščita človekovih pravic in zagovornikov teh pravic, demokracije in vladavine prava osrednja prednostna naloga Evropske unije v vseh njenih odnosih s tretjimi državami, zlasti kar zadeva njeno skupno zunanjo in varnostno politiko ter politiko razvoja in sodelovanja,

E. ker merila ZN za spoštovanje človekovih pravic za podjetja predstavljajo odločilen korak v procesu oblikovanja enotnega svetovnega okvira za razumevanje odgovornosti podjetij glede spoštovanja človekovih pravic; ker se je EU na svetovnem vrhu ZN o trajnostnem razvoju v Johannesburgu septembra 2002 zavzela za vzpodbujanje razvoja medvladnega okvira družbene odgovornosti podjetij;

F. ker je UNCHR eden od glavnih organov ZN za spodbujanje in varovanje človekovih pravic po svetu,

G. ob upoštevanju poročila Visokega odbora o grožnjah, izzivih in spremembi ter njegovih priporočil UNCHR,

H. pozdravljajoč pobude, ki jih je Evropska unija vložila na 60. zasedanju UNCHR, med njimi 8 državnih resolucij, 2 tematski resoluciji in številne resolucije, pri katerih je sodelovala, saj na ta način EU postaja eden najbolj tvornih dejavnikov znotraj UNCHR,

I. pozdravljajoč ponovno uvedbo resolucij o Demokratični republiki Kongo (DRK), Burmi, Burundiju, Čadu, Liberiji, Somaliji, Kubi, Belorusiji, Severni Koreji in Turkmenistanu ter vprašanja kršenja človekovih pravic na zasedenih arabskih ozemljih, vključno s Palestino, kot tudi izjav predsedujočih o Vzhodnem Timorju, Haitiju in Nepalu,

J. ob upoštevanju sklepov deklaracije, sprejete na Mednarodnem srečanju za sodelovanje in usklajevanje za Kolumbijo v Cartageni, kot nadaljevanje priporočil, danih v Londonu v prisotnosti — med drugimi tudi — ZN,

K. podpira priporočila Urada visokega komisarja ZN za človekove pravice v Kolumbiji,

L. zaskrbljen zaradi dejstva, da niso bile sprejete resolucije o naštetih državah, v zvezi s katerimi je Evropski parlament Evropsko unijo pozval, naj bo njihova pokroviteljica ali so-pokroviteljica: Čečenija, Iran, Pakistan, Indija, Indonezija, Slonokoščena obala, Alžirija, Tunizija, Libija, Saudova Arabija, Centralnoafriška republika,

M. zaskrbljen zaradi dejstva, da sta bili na 60. zasedanju UNCHR zavrnjeni resoluciji o Zimbabveju, pod pokroviteljstvom, EU in o Kitajski,

N. zaskrbljen zlasti zaradi predloga o "ne-ukrepanju", sprejetem na pobudo Republike Kongo o Zimbabveju, in o Kitajski, sprejetem na pobudo slednje,

O. pozdravljajoč imenovanja šestih novih strokovnjakov za človekove pravice: dveh za tematske zadeve (posebni poročevalec Združenih narodov za trgovino z ljudmi, zlasti z otroki in ženskami; in neodvisni strokovnjak za človekove pravice in terorizem) ter štirih za mandate držav (posebni poročevalec za Belorusijo; posebni poročevalec za DLR Korejo; neodvisni strokovnjak za Čad; in neodvisni strokovnjak za Sudan),

P. pozdravljajoč dejstvo, da so se udeleženci 60. zasedanja UNCHR odločno izrekli za obsodbo smrtne kazni, in to s številnejšimi glasovi za kot v preteklih letih, ter pozdravljajoč dejstvo, da so udeleženci potrdili obveznost države, ki je prejela zahtevo za izročitev osebe, obsojene na smrtno kazen, da zahteve ne upošteva, če ne prejme dejanskih zagotovil o tem, da smrtna kazen ne bo izvršena,

Q. poudarjajoč dejstvo, da je cilj EU, da Generalna skupščina ZN sprejme resolucijo o vzpostavitvi svetovnega moratorija na usmrtitve, kar bo prvi korak na poti do splošne odprave smrtnih kazni,

R. v želji, da izrazi ogorčenost in jezo nad vsemi terorističnimi napadi, še posebej 11. septembra 2001 in 11. marca 2004, in istočasno solidarnost z žrtvami in bolečino ter trpljenjem njihovih sorodnikov in prijateljev,

S. ker je sodobni terorizem in zlasti globalni terorizem usmerjen proti demokracijam in njenim zagovornikom ter povzroča veliko število civilnih žrtev z brutalnimi, smrtonosnimi in strahopetnimi napadi, ki danes predstavljajo najbolj nasilno ogrožanje osnovnih in temeljnih človekovih pravic, s katerimi se sooča naša družba,

T. ponovno potrjujoč da je, zato da se soočimo s to grozljivo novodobno grožnjo, prvotna obveznost demokratičnih vlad zaščita državljanov s sklepom, da se trdno in vztrajno bojujejo proti terorizmu in da odkrijejo ter razbijejo vsako mrežo teroristov,

U. ker nobena vlada ne sme uporabiti boja proti terorizmu za sredstvo proti zakonitemu izvajanju osnovnih človekovih pravic in demokratičnih načel, pač pa mora prispevati h krepitvi vladavine prava in teh temeljnih načel,

V. ker terorizem nikoli ne more biti upravičen, za boj proti terorizmu pa je treba vzpostaviti celovito strategijo, s katero se lahko obravnavajo vzroki skrajne revščine, negotovosti, zloma države in razmah fundamentalizma, ki lahko prispevajo k pojavljanju terorističnih dejavnosti,

W. ob upoštevanju Resolucije 57/219 Generalne skupščine ZN z dne 18. decembra 2002, Resolucije 1465 Varnostnega sveta ZN z dne 20. januarja 2003 in Resolucije 2003/68 Komisije za človekove pravice z dne 25. aprila 2003, ki potrjujejo, da morajo države zagotoviti, da so ukrepi, namenjeni boju proti terorizmu, usklajeni z obveznostmi po mednarodnem pravu, zlasti mednarodnem pravu o človekovih pravicah, pravu o beguncih in mednarodnem humanitarnem pravu,

X. pozdravljajoč deklaracijo iz Sane o demokraciji, človekovih pravicah in vlogi Mednarodnega kazenskega sodišča, ki so jo sprejeli predstavniki vseh arabskih držav in držav Afriškega roga,

Y. ker dejstvo, da dialog o človekovih pravicah med EU in določeno tretjo državo ne obstaja, ne sme imeti za posledico, da EU ne more vlagati resolucij o človekovih pravicah v tej državi ali nuditi podpore pri določeni pobudi tretje države, kot je Svet jasno izpostavil v svojih sklepih o Kitajski in Iranu z dne 20. oktobra 2004, pa tudi v smernicah za dialoge o človekovih pravicah,

Z. ker je stalen in medinstitucionalen dialog med Evropskim parlamentom, Komisijo in Svetom bistvenega pomena za doslednost in skladnost nastopa Evropske unije na 61. zasedanju UNCHR,

AA. zaskrbljen nad ukrepanjem odbora ZN za NVO, saj so bile v zadnjih letih nekatere mednarodne organizacije za spodbujanje demokracije in človekovih pravic po svetu žrtev političnih procesov, ki so jih pripravile nedemokratične države,

AB. zaskrbljen nad dejstvom, da se UNCHR pogosto oddalji od svojega cilja varovanja pravic in v prvi vrsti skuša zaščititi svoje člane, obsojene zlorabe pooblastil, kakor je to izpostavil organ, ki ga je imenoval generalni sekretar ZN z namenom predloga reform ustanove.

Splošna ocena

1. ponovno poudarja, da je spoštovanje, spodbujanje in varovanje univerzalnosti človekovih pravic del etičnega in pravnega reda Evropske unije ter eden od temeljnih kamnov evropske enotnosti in integritete;

2. ponovno poudarja potrebo po krepitvi posvetovanja, sodelovanja in usklajenega delovanja med EU in ZN, zlasti UNCHR;

3. spodbuja EU, da igra začetno vlogo pri UNCHR;

Razmere v posameznih državah in ozemljih

4. poziva EU naj bo, ob upoštevanju dejstva, da seznam v nadaljevanju ni popoln in da se razmere bistveno razlikujejo od države do države ter da se je stanje v nekaterih državah izboljšalo, pokroviteljica ali so-pokroviteljica resolucij o:

- vseh državah, za katere je bil imenovan strokovnjak za človekove pravice (Afganistan, Belorusija, Burma, Burundi, Kambodža, Čad, Kuba, Demokratična Republika Kongo, Demokratična ljudska republika Koreja, Haiti, Irak, Liberija, Somalija, Sudan), ter vprašanju kršitve človekovih pravic na zasedenem arabskem ozemlju, vključno s Palestino;

- vseh državah, s katerimi v zvezi je EU na mednarodnih forumih večkrat spregovorila o resni zaskrbljenosti zaradi položaja človekovih pravic (navedeno v Letnem poročilu Evropske unije o človekovih pravicah, ki ga je sprejel Svet), brez mandata države v UNCHR, namreč: Zimbabveja, Kitajske, Indije, Indonezije, Pakistana, Nepala, Vietnama; Ruske federacije (Čečenije), Turkmenistana, Uzbekistana, Alžirije, Libije, Irana, Mavretanije, Tunizije in Saudove Arabije;

- vseh državah, s katerimi je Evropski parlament razpravljal o globoki zaskrbljenosti v zvezi s položajem človekovih pravic (Srednjeafriška republika, Slonokoščena obala, Kamerun, Eritreja, Togo);

- Kitajski, s katero naj se še posebej strogo obsodi zloraba arbitrarnega pripora, zatiranje prebivalstva v pokrajinah Tibet in Sinkiang, zadušitev gibanja Falun Gong kot tudi vseh oblik politične opozicije; zahtevajoč takojšnjo in brezpogojno osvoboditev vseh političnih zapornikov in zapornikov vesti, spoštovanje svobodne misli, vesti in vere ter spoštovanje pravic žensk in delavcev; zahtevajoč hitro ratifikacijo Mednarodnega pakta o državljanskih in političnih pravicah (MPDPP); obsojajoč nameravano sprostitev embarga EU na prodajo orožja; obsojajoč zlorabo in prekomerno uporabo smrtne kazni; zahtevajoč sprejetje moratorija na izvršitev usmrtitev in čimprejšnja ratifikacija drugega protokola k MPDPP; ter poziva k nadaljevanju kitajsko-tibetanskega dialoga med odposlanci njegove svetosti dalajlame in kitajsko vlado, da bi za Tibet dosegli pravo avtonomijo znotraj kitajskih meja;

- Iranu, s katero naj se obsodi resno povečanje kršenja človekovih pravic, zlasti povečano število prijav o usmrtitvah, vključno z usmrtitvami mladoletnih prestopnikov, amputacijami in šibanjem v javnosti, splošno prepoved tiska in sredstev javnega obveščanja ter pogoste aretacije — zlasti žensk in mladih — na podlagi nejasnih ali manjših obtožb; poziva k moratoriju na vse usmrtitve ter pričakuje, da bodo iranske oblasti sprejele obljubljeno zakonodajo o prepovedi izvajanja smrtne kazni za prekrške, ki jih storijo mlajši od 18 let, ter poziva UNCHR, da ponovno imenuje posebnega predstavnika, ki bo spremljal položaj človekovih pravic v Iranu, in iransko vlado, da omogoči prost dostop opazovalcem človekovih pravic:

- Iraku, s katero naj se obsodijo kršitve človekovih pravic in zlasti humanitarnega prava, usmrtitve civilistov, zajetja talcev in njihove barbarske usmrtitve s strani terorističnih skupin; redni napadi na manjšine, kakršni so Asirci in drugi; onemogočanje dostopa do zdravstvene oskrbe, mučenje civilnega prebivalstva; s katero naj se obsodi smrtna kazen, ki jo je ponovno uvedla začasna iraška vlada; zahteva naj se, da iraške oblasti v najkrajšem možnem času raziščejo navedbe o kršitvah človekovih pravic in vojnih zločinih, zagrešenih v zadnjih tridesetih letih, ter kaznujejo odgovorne zanje; s katero naj se zahteva spoštovanje pravice vsakega zapornika do poštenega sodnega postopka v skladu z mednarodnim pravom; ponavlja obsojanje mučenja in drugega krutega, nečloveškega ali poniževalnega obravnavanja zapornikov; poziva k temeljitemu, nepristranskemu, javnemu in preglednemu raziskovanju navedb o mučenju in zlorabi; prosi za ustrezno kaznovanje prek ustreznih poti; pozdravlja iraške volitve in vztraja, da mora bodoča državna ustava temeljiti predvsem na človekovih pravicah in demokraciji;

- Čečeniji, s katero naj se obsodijo, v prvi vrsti grozoviti masaker v Beslanu, pa tudi neprestano novi vojni zločini in zločini proti človeštvu, ki jih ruske oblasti vršijo nad civilnim prebivalstvom, zlasti nasilne ugrabitve in izginotja ter ciljno vodene operacije, ki so po svojem značaju sistematične in kazenske; s katero naj se obsodi položaj žensk, ki so v teh kazenskih postopkih še posebej izpostavljene; s katero naj se izrazi obžalovanje, ker avtorji zločinov ostajajo nekaznovani; s katero naj se obsodijo sistematični napadi in ovire, s katerimi ruska vojska otežuje delo zagovornikom človekovih pravic, oviranje in napadi na pravico tiska, izrečene grožnje osebam, ki so vložile tožbe pred Evropskim sodiščem za človekove pravice; pozove naj se k takojšnjim političnim pogajanjem v spopad vpletenih strani za dosego mirne rešitve spopada;

- Turkmenistanu, s katero naj se obsodi nasilna represija kakršne koli oblike svobode tiska in političnega prepričanja;

- Zimbabveju, s katero naj se obsodi Mugabejev režim, in sicer zaradi neutrudnega in nasilnega zatiranja obubožanih in sestradanih ljudi, sistematičnega omejevanja svobode pravosodja, tiska in osebne svobode, ter zaradi uničenja nekoč uspešnega gospodarstva; poziva odgovorne oblasti v Zimbabveju in sosednjih državah, naj svoja pooblastila in vpliv uporabijo za zagotovitev, da bodo naslednje volitve ( 31. marca 2005) potekale v skladu z mednarodnimi načeli in merili ter v prisotnosti močne mednarodne opazovalne misije; poziva Varnostni svet ZN, naj odločno posreduje v zimbabvejski krizi, če bi režim v prihajajočem volilnem obdobju ne spoštoval načel demokracije, pravne države in spoštovanja človekovih pravic;

- Uzbekistanu, s katero naj se obsodi prepoved verskih skupin, zlasti resnega vmešavanja v dejavnosti političnih strank;

- Afganistanu, s katero naj se pripozna potreba po podpori novoizvoljene vlade; obsodi naj se kršitev človekovih pravic, jemanje talcev, njihovo zlorabljanje in usmrtitve; zahteva naj se, da se navedbe o kršenju človekovih pravic in vojnih zločinov v zadnjem desetletju raziščejo in da se storilce kaznuje;

- Sudanu, s katero se pozivajo vpleteni v spor v Darfurju, da takoj prenehajo z nasiljem in napadi, se vzdržijo prisilnega preseljevanja civilistov, sodelujejo z mednarodno humanitarno pomočjo in sistemi spremljanja, zagotovijo, da so člani usklajeni z mednarodnim humanitarnim pravom, olajšajo varnost in zaščito humanitarnega osebja, popolnoma sodelujejo s Komisijo ZN za preiskave o kršitvah mednarodnega humanitarnega prava in človekovih pravic ter da potrdijo, ali je bil genocid izvajan ter da poiščejo storilce takih kršitev; s katero se poziva Varnostni svet ZN, da resno obravnava splošni embargo orožja za Sudan ter druge usmerjene sankcije proti odgovornim za masivne zlorabe človekovih pravic in druge krutosti ob upoštevanju zadnjih kršitev obveznosti premirja in mirovnega procesa ter da se zagotovi, da takšne sankcije ne prispevajo k trpljenju prebivalcev Sudana; s katero se pozdravlja podpis mirovne pogodbe 9. januarja 2005 med Kartumsko vlado in Sudanskim ljudskim osvobodilnim gibanjem/vojsko in veseli hitrega in popolnega izvajanja;

5. Poziva Svet, da podpre imenovanje posebnega poročevalca za podrobno preučitev poročila o človekovih pravic v Nepalu;

6. poziva EU, naj objavi javno izjavo, s katero naj kitajsko vlado obvesti o globoki zaskrbljenosti zaradi stalnih kršitev človekovih pravic;

7. poziva, na temelju svetovanega mnenja Meddržavnega sodišča o pravnih posledicah postavitve zidu na zasedenem palestinskem ozemlju, ki ga je potrdila Generalna skupščina, k sprejetju posebne resolucije, s katero naj se zahteva uveljavitev mednarodnega prava in prenehanje kršitev mednarodnih obveznosti s strani Izraela, zlasti prenehanje izgradnje zidu na ozemlju zahodnega brega, ki je mednarodno priznano kot "zelena linija" med Izraelom in palestinskim ozemljem, njegovo rušenje in preklic vseh pravnih in upravnih listin v zvezi z njegovo izgradnjo, da bi hkrati tudi tretje države spoštovale svoje obveznosti in prenehale nuditi podporo izgradnji zidu; poziva Svet in Komisijo, naj okrepita prizadevanja za pravično in trajno rešitev spora na Bližnjem vzhodu s spodbujanjem pogajanj za dosego sporazuma o trdnem in dokončnem miru, kot to predvideva mirovni načrt, in za brezpogojen obstoj dveh demokratičnih in suverenih držav, Izraela in Palestine, živečih druga ob drugi v miru znotraj varnih in priznanih meja; ponovno potrdi svojo zavezanost ustanovitvi trajne in suverene palestinske države v letu 2005;

Tematska področja

8. poziva predsedstvo, naj bo pokrovitelj ali so-pokrovitelj resolucij o:

- državljanskih in političnih pravicah: varovanju človekovih pravic v boju proti terorizmu; rasizmu; vprašanju kršenja človekovih pravic in temeljih svoboščin v katerem koli delu sveta; vprašanjih mučenja in krutega, nečloveškega ali poniževalnega obravnavanja ali kaznovanja, svobode izražanja, neodvisnosti pravosodja, nekaznovanja in verske nestrpnosti; pravicah otrok, s poudarkom na polnem izvajanju Konvencije Združenih narodov o pravicah otrok ter zlasti dramatičnem položaju otrok v vojaških konfliktih in nasiljem nad otroki, pravicah žensk in deklet, potrebe po zaščiti in uporabi posilstva kot "vojnega orožja" v konfliktnih razmerah; pravic na področju reproduktivnega zdravja; delavcih migrantih, manjšinah in preseljenih osebah; avtohtonih ljudstvih; izginotjih in skupnih usmrtitvah, zagovornikih človekovih pravic, svobodi tiska in zaščiti novinarjev, zaščiti notranje razseljenih oseb, modernih oblikah suženjstva (zlasti otroško delo, trgovina z ljudmi in trgovina s človeškimi organi), spolni usmerjenosti in spolni identiteti; odgovornosti nadnacionalnih družb in z njimi povezanih podjetij glede človekovih pravic;

- ekonomskih, družbenih in kulturnih pravicah: pravici do razvoja; pravici do hrane; skrajni revščini, Dodatnem protokolu k Paktu o ekonomskih, družbenih in kulturnih pravicah, podjetjih in človekovih pravicah; in invalidnosti, rasi, starosti in veri;

9. poziva EU, naj tudi vnaprej podpira prizadevanje delovne skupine za vprašanje pravice do razvoja glede jasne metodologije pri uveljavljanju pravice do razvoja;

10. poziva predsedstvo in Svet, naj polno podpreta mandat posebnega poročevalca OZN za trgovino z ljudmi, zlasti z ženskami in otroki, ki ga je Komisija za človekove pravice podelila leta 2004;

11. v skladu z deklaracijo ZN iz leta 1986 o priznavanju pravice do trajnostnega razvoja kot neodtujljive pravice ponovno opozarja na obveznost EU do spodbujanja mednarodnega gospodarskega reda, ki temelji na enakosti, suverenosti, medsebojni odvisnosti in vzajemnem interesu; poziva EU, da se osredotoči na potrebo po razvoju na naslednjih pogajanjih z STO, načrtovanih za december 2005 v Hong Kongu;

12. poziva EU in države članice, da izvedejo vse potrebne ukrepe za doseganje razvojnih ciljev tisočletja, zlasti potrebe po izkoreninjanju revščine, širjenja lakote, neenakosti spolov, slabšanja okolja, pomanjkanja izobrazbe, zdravstvenega varstva in čiste vode;

13. poziva predsedstvo naj se še naprej trudi v prid brazilske pobude o diskriminaciji na podlagi spolne usmerjenosti in spolne identitete tako, da pridobiva podporo drugih držav za sprejetje resolucije o tem vprašanju;

14. poziva Svet, države članice in Komisijo, naj okrepi dejavnosti UNCHR in dejavnosti Podkomisije ZN za pospeševanje in varstvo človekovih pravic v zvezi z vprašanji avtohtonih ljudstev, zlasti dejavnosti njene delovne skupine za vprašanja avtohtonih ljudstev;

15. poziva predsedstvo, Svet in države članice naj izrazijo nedvoumno podporo predlogu resolucije Podkomisije za pospeševanje in varstvo človekovih pravic (resolucija Podkomisije 2004/17), naslovljenega na 61. zasedanje Komisije za človekove pravice, v kateri je predlagana izvedba raziskave o diskriminaciji na podlagi dela in porekla, ter oblikovanju predloga sklopa načel in smernic za izkoreninjenje diskriminacije na podlagi kaste, kot odgovor na množične in sistematične kršitve človekovih pravic, ki po ocenah vplivajo na življenja 260 milijonov ljudi na svetu;

16. pozdravlja delo odprte delovne skupine UNCHR, izpeljano med dvema sejama, zadolžene za pripravo osnutka pravno zavezujočega normativnega instrumenta zaščite vseh oseb pred prisilnim izginotjem, in podpira oblikovanje osnutka konvencije o zaščiti in pomoči žrtvam terorističnih napadov; poziva UNCHR, da kot prednostno nalogo sprejme osnutek konvencije o zaščiti vseh oseb pred prisilnim izginotjem, ter poziva Svet in vlade držav članic, da podpirajo obe delovni skupini zato, da se čim prej sprejme konvencija Generalne skupščine Združenih narodov;

17. poziva Svet in Komisijo, naj ustrezno pozornost namenita vprašanju nekaznovanja glede kršitev mednarodnih človekovih pravic, vojnih zločinov in humanitarnega prava;

18. poziva posebnega poročevalca za svobodo izražanja, naj še posebej podrobno prouči vprašanje novinarjev na območjih spopadov ter nevarnosti in grožnje, katerim so izpostavljeni; v tem pogledu Komisijo za človekove pravice poziva, naj svoji podkomisiji naroči, da natančno pretehta to vprašanje in pripravi nova merila ali smernice za zagotavljanje polnega spoštovanja pravic in temeljnih svoboščin novinarjev, ki delajo na območjih spopadov;

19. ponovno opozarja, da je leta 2005 10. obletnica pekinške konference o ženskah, kar mora biti pomembna priložnost za razvijanje človekovih pravic žensk po vsem svetu;

20. poziva EU, naj podpre polno vključitev vidika enakosti spolov v celotni sistem Združenih narodov;

21. pozdravlja dejstvo, da je UNCHR po letu 1997 na pobudo Evropske unije sprejel resolucijo, s katero poziva k odpravi smrtne kazni oziroma skrajni omejitvi njene uporabe; poziva k ukrepom za sprejetje podaljšanja te resolucije na 61. zasedanju UNCHR;

22. poziva države članice, naj ratificirajo konvencijo ZN o delavcih migrantih in podprejo njeno splošno ratifikacijo; v tem pogledu poziva EU, naj odločno podpre podaljšanje mandata posebnega poročevalca za človekove pravice migrantov;

23. poziva Komisijo, Svet, predsedstvo in države članice, naj naredijo vse, kar je v njihovih močeh, da bo Generalna skupščina ZN na svojem naslednjem zasedanju sprejela resolucijo o vzpostavitvi svetovnega moratorija na usmrtitve kot prvem koraku na poti do splošne odprave smrtne kazni;

24. vseeno izraža zaskrbljenost nad možno zaustavitvijo ali celo preobratom v težnjah po odpravi te kazni in poziva vse države, ki ohranjajo smrtno kazen, naj delujejo v skladu z Resolucijo 2004/L94, sprejeto na 60. zasedanju UNCHR;

25. poziva EU, naj zagotovi, da skupna resolucija o mučenju odločno potrdi, da nobena država ne sme izgnati, vrniti ali izročiti osebe državi, za katero obstajajo stvarni dokazi o tem, da bo osebo izpostavila mučenju oziroma drugačnemu krutemu, nečloveškemu ali poniževalnemu ravnanju;

26. poziva predsedstvo, naj prevzame pokroviteljstvo nad resolucijo, s katero se ZDA pozove k takojšnji pojasnitvi položaja zapornikov v Guantanamu in na drugih lokacijah glede na mednarodna merila o človekovih pravicah in humanitarnem pravu, ter ponovno opozarja na dramatičen položaj zapornikov v Guantanamu, kar je bilo ponovljeno že v več resolucijah;

27. ponovno potrjuje, da ima EU prek razvojne in trgovinske politike pomembno vlogo pri spodkopavanju temeljev terorističnih mrež in gibanj tako, da se osredotoči na zmanjševanje revščine, zemljiško reformo in boj proti korupciji;

28. poziva EU, naj podpre vzpostavitev posebnega nadzornega mehanizma ZN za človekove pravice in protiteroristične ukrepe, ki bi omogočal ocenjevanje posledic protiterorističnih ukrepov, zakonov in prakse za človekove pravice in oblikovanje priporočil državam glede spoštovanja človekovih pravic v okviru boja proti terorizmu;

29. poziva predsedstvo, da se potrudi v zvezi z napredovanjem pri oblikovanju "Mednarodne pogodbe o izvozu orožja", ob upoštevanju resolucije Parlamenta z dne 17. novembra 2004 o petem letnem poročilu Sveta v skladu z operativno določbo 8 Pravil Evropske unije o ravnanju pri izvozu orožja [4];

30. še naprej iskreno podpira proces za novo Mednarodno konvencijo o človekovih pravicah za prizadete osebe; spodbuja Svet in Komisijo, da igrata vodilno vlogo pri doseganju izčrpne konvencije kar najhitreje, kar bo zagotovilo učinkovito uživanje človekovih pravic s strani prizadetih oseb po vsem svetu; poziva predsedstvo EU, da upošteva resolucijo Parlamenta z dne 3. septembra 2003 o konvenciji ZN [5], ko ta predstavlja EU v pogajanju z ad hoc odborom, pristojnim za sestavo konvencije ZN; opozarja Evropski svet in Evropsko komisijo, da nadaljujeta in razširita dialog s predstavniki organizacij prizadetih oseb;

Učinkovito delovanje instrumentov in mehanizmov človekovih pravic

31. poziva Svet in Komisijo, naj si prizadevata za splošno ratifikacijo vseh instrumentov človekovih pravic;

32. pozdravlja dosežke Evropske unije glede splošne ratifikacije Rimskega statuta Mednarodnega kazenskega sodišča in poziva Unijo, naj nadaljuje s svojim delom; še posebej od Združenih držav zahteva, da Rimski statut ratificirajo in se odpovejo pogajanjem za privilegiran položaj svojega vojaškega osebja, ki naj bi užival neke vrste "mednarodno imuniteto";

33. poziva Komisijo, naj predvidi zadostna proračunska sredstva za podporo in nadaljevanje procesa iz Sane;

34. poziva predsedstvo in države članice, naj se kot predpogoj za članstvo v UNCHR zahteva, da morajo vlade ratificirati temeljne pogodbe o človekovih pravicah, spoštovati obveznost poročanja, ki so vgrajene v priporočila, ki jih sprejmejo pogodbeni organi, in izdajati odprta povabila strokovnjakom ZN s področja človekovih pravic in si prizadevati za izvajanje njihovih priporočil;

35. poziva Svet in države članice, naj poskrbijo, da se vsa priporočila, ki so jih strokovnjaki navedli v svojih poročilih s ciljem večjega spodbujanja človekovih pravic znotraj Komisije za človekove pravice in zaščite te komisije, v procesu reforme upoštevajo in spremljajo;

36. poziva zlasti nove članice in predsednika UNCHR, naj svoj mandat v UNCHR izrabijo za nazorni prikaz zavezanosti človekovim pravicam in sprejmejo konkretne ukrepe za dosego večjega spoštovanja človekovih pravic v njihovih državah;

37. poziva Svet in Komisijo, naj ZN podpreta v njegovih prizadevanjih, da na osnovi svojih meril napoti posebne poročevalce za človekove pravice v države, v katerih prihaja do kršenja človekovih pravic, zlasti v države, ki imajo tesne stike z EU;

38. poziva predsedstvo in države članice, naj prevzamejo pokroviteljstvo ali so-pokroviteljstvo nad resolucijo o izboljšanju posebnih postopkov UNCHR, vključno prek dodelitve ustreznih virov za njihovo učinkovito delovanje;

39. obžaluje dejstvo, da so nekatere razprave v okviru UNCHR izgubile ostrino, saj se osredotočajo na podporo državam, obtoženim kršenja človekovih pravic, in poziva predsedstvo in države članice, naj pomnožijo število skupnih ali posameznih izjav kot tudi vprašanja in izjave na osnovi poročil o posebnih postopkih;

40. poziva Komisijo, Svet in države članice, naj skrbno nadzorujejo postopke in sklepe odbora ZN za NVO in na ta način preprečijo vsakršno kršitev temeljne svoboščine izražanja NVO-jev znotraj UNCHR;

41. poziva predsedstvo Sveta, naj prevzame pokroviteljstvo ali so-pokroviteljstvo nad resolucijo o vzpostavitvi učinkovitega sistema nadzora in presoje izvajanja priporočil Komisije in posebnih postopkov, kar bo pripomoglo k večji odgovornosti držav;

42. spodbuja EU, naj se odzove klicu visoke komisarke za človekove pravice v njenem Letnem pozivu za leto 2005, da bi tako zagotovili ustrezna sredstva za delo njenega urada, ki podpira komisijo za človekove pravice in njeno podkomisijo, ter za organe, ustanovljene na podlagi pogodb, in posebne postopke;

Priprave in spremljanje 61. zasedanja UNCHR

43. ponovno izpostavlja potrebo po usklajenem, skupnem in dobro pripravljenem nastopu Evropske unije pred 61. zasedanjem UNCHR, med njim in po njem, kar bo omogočilo učinkovit in dejanski prispevek k razpravi;

44. prosi konferenco predsednikov, naj oblikuje ad hoc delegacijo poslancev Evropskega parlamenta za sodelovanje na 61. zasedanju UNCHR;

45. poziva Svet in Komisijo, naj o ugotovitvah UNCHR izčrpno poročata na plenarnem zasedanju Parlamenta najpozneje maja 2005; poudarja, da morajo biti v poročilu jasno opredeljena ne le vprašanja, pri katerih so EU in države članice nastopale kot pokrovitelji oziroma so-pokrovitelji resolucij, ali ukrepi, ki jih je EU sprejela med zasedanjem UNCHR, pač pa tudi kdaj in zakaj do tovrstnega pokroviteljstva ni prišlo;

***

46. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, generalnemu sekretarju Združenih narodov, Svetu Evrope in vladam držav, omenjenih v tej resoluciji.

[1] UL C 131 E, 5.6.2003, str. 147.

[2] Sprejeta besedila, P5_TA(2004)0376.

[3] Sprejeta besedila, P5_TA(2004)0037.

[4] Sprejeta besedila, P6_TA(2004)0058.

[5] UL C 76 E, 25.3.2004, str. 231.

--------------------------------------------------